Lukuaika noin 1 min

Korkein oikeus pysyi Helsingin hovioikeuden kannalla, jonka mukaan valtion on maksettava vahingonkorvausta käytetyn auton maahantuoneelle henkilölle väärin peritystä arvonlisäverosta.

Helsingin hovioikeuden 28.11.2014 antama tuomio jäi lainvoimaiseksi autoveroon perustunutta arvonlisäveroa, niin sanottua elviä koskevassa asiassa. Valtion vanhentumista koskeva väite hylättiin, koska yksityishenkilöllä ei ollut aihetta epäillä Suomen lainsäädäntöä EU-oikeuden vastaiseksi ennen kuin hän oli saanut tiedon EU-tuomioistuimen 19.3.2009 antamasta tuomiosta, josta se kävi ilmi.

Yksityishenkilö oli tuonut Suomeen 2003 käytetyn henkilöauton, josta valtio vaati autoveron lisäksi autoverolle kannettua arvonlisäveroa. Tuoja taas vaati valtiolta vahingonkorvausta katsoen, että valtio oli perimällä kyseistä veroa rikkonut Euroopan unionin oikeutta. Korkeimman oikeuden ratkaisussa mainituilla perusteilla vahingonkorvausvelan vanhentumisajan katsottiin alkaneen unionin tuomioistuimen annettua 19.3.2009 tuomion.

Tässä linkki Korkeimman oikeuden päätökseen.

”Korkeimman oikeuden päätös osoittaa jälleen kerran, miten valtio on jatkuvasti polkenut kansalaisten oikeusturvaa ja oikeuksia autoveroasioissa”, Autoliiton toimitusjohtaja Pasi Nieminen toteaa.

”Suomi on ollut yli 20 vuotta Euroopan unionin jäsen. Siitä huolimatta autoverotus ei täytä yhteisöoikeuden vaatimuksia ja yhä hallituksen esityksissä on ilmiselviä yhteisöoikeuden vastaisuuksia”, Nieminen muistuttaa.

Hänen mukansa tästä esimerkkinä on vireillä oleva hallituksen esitys leasingautojen verotuksesta.